FI Euroopan unionin virallinen lehti L 20/1

KOMISSION ASETUS (EU) 2016/71,

annettu 26 päivänä tammikuuta 2016,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse 1-metyylisyklopropeenin, flonikamidin, flutriafolin, indolyylietikkahapon, indolyylivoihapon, petoksamidin, pirimikarbin, protiokonatsolin ja teflubentsuronin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) 1-metyylisyklopropeenin ja petoksamidin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa. Flonikamidin, flutriafolin, pirimikarbin, protiokonatsolin ja teflubentsuronin jäämien enimmäismäärät vahvistettiin kyseisen asetuksen liitteessä III olevassa A osassa. Asetuksessa (EY) N:o 396/2005 ei ole vahvistettu jäämien enimmäismääriä indolyylietikkahapolle ja indolyylivoihapolle, ja koska näitä tehoaineita ei ole sisällytetty kyseisen asetuksen liitteeseen IV, sovelletaan kyseisen asetuksen 18 artiklan 1 kohdan b alakohdassa säädettyä oletusarvoa 0,01 mg/kg.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon (2) 1-metyylisyklopropeenin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan mukaisesti sekä sen 12 artiklan 1 kohdan mukaisesti. Se suositteli jäämien voimassa olevien enimmäismäärien pitämistä ennallaan.

(3) Elintarviketurvallisuusviranomainen antoi perustellun lausunnon (3) flonikamidin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se suositteli jäämien enimmäismäärien alentamista perunoiden, sikojen lihaksen ja linnunmunien osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se totesi, että eräitä tietoja ei ollut saatavilla sitrushedelmiä, kirsikoita, luumuja, tomaatteja, munakoisoja, kesäkurpitsoja, paksukuorisia Cucurbitaceae-heimon vihanneksia, ruista, vehnää ja humalaa koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen totesi, että tietoja ei ollut saatavilla aprikooseja, ohraa ja kauraa koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(4) Elintarviketurvallisuusviranomainen antoi perustellun lausunnon (4) flutriafolin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se suositteli jäämien enimmäismäärien alentamista kirsikoiden, salaattisikureiden, maapähkinöiden, ohran jyvien, rukiin jyvien, vehnän jyvien ja sokerijuurikkaan (juuren) osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se totesi, että eräitä tietoja ei ollut saatavilla siemenhedelmiä, viinin valmistukseen tarkoitettuja viinirypäleitä, mansikoita, punajuuria, tomaatteja, meloneja, vesimeloneja, riisin jyviä, sian maksaa, naudan maksaa, lampaan maksaa ja vuohen maksaa koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen totesi, että tietoja ei ollut saatavilla sokerimaisseja, juurikasta/ruotimangoldia, (tuoreita silvittyjä) herneitä, tuoreita linssejä, parsoja, kuivattuja palkokasveja, maissin jyviä ja kauran jyviä koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(5) Elintarviketurvallisuusviranomainen antoi perustellun lausunnon indolyylietikkahapon jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Indolyylietikkahapon sisällyttämättä jättämisestä neuvoston direktiivin 91/414/ETY (5) liitteeseen I säädetään komission päätöksessä 2008/941/EY (6). Koska indolyylietikkahapon käyttö ei ole enää sallittua unionissa eikä kolmansissa maissa sallituista käyttötarkoituksista ole ilmoitettu ja kun otetaan huomioon indolyylietikkahapon luonnolliset tasot kasveissa, on aiheellista vahvistaa jäämien enimmäismäärät tasolle, jota luonnolliset tasot eivät ylitä mutta joka on silti kuluttajien kannalta turvallinen.

(6) Elintarviketurvallisuusviranomainen antoi perustellun lausunnon indolyylivoihapon jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Koska indolyylivoihapon käyttö on sallittua ainoastaan muissa kuin kulutettaviksi tarkoitetuissa kasveissa unionissa eikä kolmansissa maissa sallituista käyttötarkoituksista ole ilmoitettu ja kun otetaan huomioon indolyylivoihapon luonnolliset tasot kasveissa, on aiheellista vahvistaa jäämien enimmäismäärät tasolle, jota luonnolliset tasot eivät ylitä mutta joka on silti kuluttajien kannalta turvallinen.

(7) Elintarviketurvallisuusviranomainen antoi perustellun lausunnon (7) petoksamidin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä sen 12 artiklan 1 kohdan mukaisesti. Se suositteli jäämien voimassa olevien enimmäismäärien pitämistä ennallaan.

(8) Elintarviketurvallisuusviranomainen antoi perustellun lausunnon (8) pirimikarbin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä sen 12 artiklan 1 kohdan mukaisesti. Se ehdotti jäämän määritelmän muuttamista kasvituotteiden, siipikarjan ja linnunmunien osalta. Se suositteli jäämien enimmäismäärien alentamista manteleiden, kastanjoiden, hasselpähkinöiden, jalopähkinöiden, mispeleiden, japaninmispeleiden, mansikoiden, seljanmarjojen, perunoiden, kassavan, bataattien, jamssin, nuolijuuren, punajuuren, porkkanoiden, mukulasellereiden, piparjuuren, maa-artisokkien, palsternakkojen, juuripersiljan, retiisien ja retikoiden, kaurajuuren, lanttujen, nauriiden, valkosipulien, sipulien, tomaattien, paprikoiden, munakoisojen, okrien, sokerimaissien, keräkaalien eli kupukaalien, lehtisalaatin, pinaatin, kirvelin, ruohosipulin, sellerin lehtien, persiljan, salvian, rosmariinin, timjamin, basilikan, laakerinlehtien, rakuunan, (tuoreiden silvittyjen) herneiden, parsojen, fenkolin, (kuivattujen) tarhapapujen, (kuivattujen) linssien, (kuivattujen) herneiden, (kuivattujen) lupiinien, unikonsiementen, auringonkukansiementen, ruistankion, ohran jyvien, tattarin jyvien, maissin jyvien, hirssin jyvien, kauran jyvien, rukiin jyvien, durran jyvien, vehnän jyvien, sokerijuurikkaan (juuren), juurisikurien, siipikarjan (liha, rasvakudos ja maksa) sekä linnunmunien osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se totesi, että eräitä tietoja ei ollut saatavilla omenoita, päärynöitä, kvitteneitä, kirsikoita, persikoita, karhunvatukoita, sinivatukoita, vadelmia, meloneja, vesimeloneja, ruusukaaleja/brysselinkaaleja, lehtikaaleja, siloendiivejä, juurikasta/ruotimangoldia, salaattisikureita, (tuoreita silpimättömiä) tarhapapuja, (tuoreita silpimättömiä) herneitä, kardoneita eli ruotiartisokkia, sellereitä, pellavansiemeniä, rapsinsiemeniä, sinapinsiemeniä, kurkkuyrttiä, yrttiteetä (kuivattua, kukista, lehdistä ja juurista) sekä kaikkia eläinperäisiä tuotteita – lukuun ottamatta siipikarjatuotteita ja linnunmunia – koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen totesi, että syötäviksi tarkoitettuja viinirypäleitä, viinin valmistukseen tarkoitettuja viinirypäleitä sekä mausteina käytettyjä hedelmiä ja marjoja koskevista jäämien enimmäismääristä saatavilla olevat tiedot eivät olleet riittäviä jäämien enimmäismäärien määrittämiseksi, että saatavilla ei ole CXL-arvoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle. Elintarviketurvallisuusviranomainen totesi, että kyssäkaalia, (tuoreita silvittyjä) tarhapapuja, (tuoreita) linssejä ja mausteena käytettyjä siemeniä koskevista jäämien enimmäismääristä ei ole riittävästi tietoja jäämien enimmäismäärien määrittämiseksi. Saatavilla on kuitenkin jäämien Codex-enimmäismäärät (CXL-arvot), eivätkä ne aiheuta kuluttajiin kohdistuvaa riskiä. Näissä tapauksissa jäämien enimmäismäärät olisi vahvistettava CXL-arvojen tasolle. Elintarviketurvallisuusviranomainen ilmoitti lisäksi, että voimassa olevat kukkakaaleja, parsakaaleja, kiinankaaleja, lehtikaaleja ja purjoja koskevat jäämien enimmäismäärät saattavat aiheuttaa huolta kuluttajansuojan kannalta. Jäämien enimmäismäärät olisi kyseisten tuotteiden osalta vahvistettava elintarviketurvallisuusviranomaisen määrittämälle tasolle, joka on johdettu voimassa olevista Codex-enimmäismääristä (CXL-arvoista) ja jonka ei ole havaittu aiheuttavan kuluttajiin kohdistuvaa riskiä, tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(9) Elintarviketurvallisuusviranomainen antoi perustellun lausunnon (9) protiokonatsolin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä sen 12 artiklan 1 kohdan mukaisesti. Se ehdotti jäämän määritelmän muuttamista sekä kasvituotteiden että eläinperäisten tuotteiden osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se totesi, että eräitä tietoja ei ollut saatavilla punajuuria, porkkanoita, piparjuuria, palsternakkoja, juuripersiljaa, kaurajuuria, lanttuja, nauriita, sipuleita, parsakaaleja, kukkakaaleja, ruusukaaleja/brysselinkaaleja, keräkaaleja eli kupukaaleja, purjoja, (kuivattuja) tarhapapuja, (kuivattuja) linssejä, (kuivattuja) herneitä, (kuivattuja) lupiineja, pellavansiemeniä, maapähkinöitä, unikonsiemeniä, rapsinsiemeniä, sinapinsiemeniä, ruistankiota, ohran jyviä, kauran jyviä, rukiin jyviä, vehnän jyviä sekä kaikkia eläinperäisiä tuotteita koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen ilmoitti lisäksi, että voimassa olevat sokerijuurikkaita koskevat protiokonatsolin jäämien enimmäismäärät saattavat aiheuttaa huolta kuluttajansuojan kannalta. Kyseistä tuotetta koskevat jäämien enimmäismäärät olisi vahvistettava määritysrajan tasolle tai asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle. Protiokonatsolin käyttöä salottisipuleihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi. Elintarviketurvallisuusviranomainen tutki hakemuksen ja arviointiraportin ja suositteli voimassa olevan jäämien enimmäismäärän nostamista perustellussa lausunnossaan (10). Codex Alimentarius -komissio hyväksyi 11 päivänä heinäkuuta 2015 karpaloita, maisseja, perunoita, (kuivattuja) soijapapuja ja sokerimaisseja koskevat uudet jäämien Codex-enimmäismäärät (CXL-arvot) (11). Nämä CXL-arvot olisi sen vuoksi sisällytettävä asetukseen (EY) N:o 396/2005 jäämien enimmäismäärinä. Kyseiset CXL-arvot ovat turvallisia unionin kuluttajien kannalta (12).

(10) Elintarviketurvallisuusviranomainen antoi perustellun lausunnon (13) teflubentsuronin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se suositteli jäämien enimmäismäärien alentamista luumujen ja perunoiden osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Elintarviketurvallisuusviranomainen totesi, että eräitä tietoja ei ollut saatavilla omenoita, tomaatteja, ruusukaaleja/brysselinkaaleja, keräkaaleja eli kupukaaleja ja kaikkia eläinperäisiä tuotteita koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että eräitä tietoja ei ollut saatavilla keräkaaleja eli kupukaaleja koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärä olisi kyseisen tuotteen osalta vahvistettava CXL-arvon tasolle, joka on unionin kuluttajien kannalta turvallinen, asetuksen (EY) N:o 396/2005 liitteessä II.

(11) Niiden kasvi- ja eläinperäisten tuotteiden osalta, joiden osalta ei ole olemassa lupia, tuonnissa sallittavia enimmäismääriä tai CXL-arvoja, jäämien enimmäismäärät olisi vahvistettava määritysrajan tasolle tai jäämien enimmäismäärän oletusarvon tasolle asetuksen (EY) N:o 396/2005 18 artiklan 1 kohdan b alakohdan mukaisesti.

(12) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille. Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(13) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(14) Sen vuoksi asetusta (EY) N:o 396/2005 olisi muutettava.

(15) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu säännösten mukaisesti ennen jäämien enimmäismäärien muuttamista ja joiden osalta tiedot osoittavat kuluttajansuojan säilyvän korkeatasoisena.

(16) Olisi sallittava kohtuullinen ajanjakso ennen kuin muutettuja jäämien enimmäismääriä aletaan soveltaa, jotta jäsenvaltiot ja asianomaiset osapuolet voivat valmistautua jäämien enimmäismäärien muuttamisesta johtuviin uusiin vaatimuksiin.

(17) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla

Seuraavaan luetteloon sisältyviin tuotteissa ja niiden pinnalla käytettäviin tehoaineisiin sovelletaan edelleen asetusta (EY) N:o 396/2005 sellaisena kuin se oli ennen muuttamista tällä asetuksella, jos ne on tuotettu säännösten mukaisesti ennen 16 päivää elokuuta 2016:

1) 1-metyylisyklopropeeni, flonikamidi, flutriafoli, indolyylietikkahappo, indolyylivoihappo, petoksamidi ja teflubentsuroni: kaikki tuotteet;

2) pirimikarbi: kaikki tuotteet lukuun ottamatta kukkakaalia, parsakaalia, kiinankaalia, lehtikaalia ja purjoa;

3) protiokonatsoli: kaikki tuotteet lukuun ottamatta sokerijuurikasta.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 16 päivästä elokuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä tammikuuta 2016. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) EFSA (Euroopan elintarviketurvallisuusviranomainen), 2014. Reasoned opinion on the review of the existing maximum residue levels (MRLs) for 1-methylcyclopropene according to Article 12 of Regulation (EC) No 396/2005. EFSA Journal 2014;12(7):3746.

(3) EFSA (Euroopan elintarviketurvallisuusviranomainen), 2014. Reasoned opinion on the review of the existing maximum residue levels (MRLs) for flonicamid according to Article 12 of Regulation (EC) No 396/2005. EFSA Journal 2014;12(6):3740.

(4) EFSA (Euroopan elintarviketurvallisuusviranomainen), 2014. Reasoned opinion on the review of the existing maximum residue levels (MRLs) for flutriafol according to Article 12 of Regulation (EC) No 396/2005. EFSA Journal 2014;12(5):3687.

(5) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(6) 2008/941/EY: Komission päätös, tehty 8 päivänä joulukuuta 2008, eräiden tehoaineiden sisällyttämättä jättämisestä neuvoston direktiivin 91/414/ETY liitteeseen I ja näitä tehoaineita sisältäville kasvinsuojeluaineille annettujen lupien peruuttamisesta (EUVL L 335, 13.12.2008, s. 91).

(7) EFSA (Euroopan elintarviketurvallisuusviranomainen), 2014. Reasoned opinion on the review of the existing maximum residue levels (MRLs) for pethoxamid according to Article 12 of Regulation (EC) No 396/2005. EFSA Journal 2014;12(7):3749.

(8) EFSA (Euroopan elintarviketurvallisuusviranomainen), 2014. Reasoned opinion on the review of the existing maximum residue levels (MRLs) for pirimicarb according to Article 12 of Regulation (EC) No 396/2005. EFSA Journal 2014;12(5):3688.

(9) EFSA (Euroopan elintarviketurvallisuusviranomainen), 2014. Reasoned opinion on the review of the existing maximum residue levels (MRLs) for prothioconazole according to Article 12 of Regulation (EC) No 396/2005. EFSA Journal 2014;12(5):3689.

(10) EFSA (Euroopan elintarviketurvallisuusviranomainen), 2015. Reasoned opinion on the modification of the existing maximum residue level (MRL) for prothioconazole in shallots. EFSA Journal 2015;13(5):4105.

(11) Elintarvikestandardeja koskeva FAO:n ja WHO:n yhteisohjelma, Codex Alimentarius -komissio, raportti 38. kokouksesta, Geneve, Sveitsi, 6.–11. heinäkuuta 2015, (http://www.codexalimentarius.org/meetings-reports/en/?sortingDate=012015).

(12) Scientific support for preparing an EU position for the 47th Session of the Codex Committee on Pesticide Residues (CCPR). EFSA Journal 2015;13(7):4208.

(13) EFSA (Euroopan elintarviketurvallisuusviranomainen), 2014. Reasoned opinion on the review of the existing maximum residue levels (MRLs) for teflubenzuron according to Article 12 of Regulation (EC) No 396/2005. EFSA Journal 2014;12(4):3664.